**Gondolatok egy látogatáshoz.**

Éppen egy hete volt. Amikor reggel felébredtünk izgatottan öltöztünk fel, bár még 6 sem volt. Éreztük a feszültséget, amikor összepakoltunk, hogy mindent elvigyünk, amit kell, de ne legyenek felesleges dolgok nálunk. Autóba szálltunk és kövér gázzal tettük meg az előttünk álló nyolcszáz méteres utat – kocsival.

Beléptetés, átvilágítás. Szenvedtünk, mint néger a jégen. Fogalmunk sem volt mit kell csinálni. Végre bejutottunk. Kíváncsian nézegettük körül. A sok rész és szögesdrót ellenére az udvaron nagy volt az élet. Amikor megláttak, kíváncsian tekintettek ránk. Ők már biztosan megszokták a hangulatot.

A helyszínre érve világos, tiszta, meleg környezet fogadott. Meglátszott vendéglátóinknak fontos, hogy a találkozásnak minden tárgyi feltétele meglegyen. Még fel sem ocsúdtunk és megjöttek a Cusillós Testvéreink.

Beszélgettünk, kivel mi történt. Ahogy hallgattuk egyik történetet a másik után ismét megfogalmazódott bennünk, hogy ezek az emberek nem mások, mint mi. Igaz őket elítélték különböző tetteikért, de már ráléptek a lelki változás útjára, mindenkitől lehetett tanulni valami újat.

Bemutatkoztunk, mikor és miért végeztük el e három napos lelki élményt, mit hogyan változtatott rajtunk és ez milyen változást okozott az életünkben. Mi, akik 14 év házasság után külön utakat jártunk 8 évig, a cursillónak köszönhetjük, hogy újra egymásra találtunk. Elmondtuk, hogy a cursilló nem oldja meg varázsütésre a problémákat, nem törli el a konfliktusokat, de az embert megváltoztatja. Béketűrőbbekké, szelídebbekké, türelmesebbekké, emberiesebbeké válunk, akik másképp közelítjük meg a helyzeteket.

Az ebéd Pazar volt, ez alkalomból a börtön konyha nekünk külön főzött. Alkalom nyílott közvetlen beszélgetésekre is. A szó nem a benti élet nehézségei, hanem az otthon maradottak nehéz élete körül forgott. Meglepő módon, nem önmagukat mentegették, hanem az önvád hallatszott ki a hangjukból, amely a család iránti kötelességük elmaradása okoz. Meglepetéssel készültünk. Minden fogvatartott kapott egy rózsafüzért, amelynek használatával meg is ismertettük Őket. Nagyszerű arra gondolni, hogy Jézus a legjobban őrzött, legtöbb rácsos ajtón keresztül is együtt tud lenni a fogvatartottakkal. Ő mindenkinek megbocsájt akkor is, ha társadalom bélyegét hordozod. Nem kell tétlenül ülnöd és csak város, hogy leteljen a büntetés, hanem a rózsafüzérrel imádkozva segíteni tudsz a családokon, hogy legyen erejük kitartani, hogy megtarthassák az egészségüket, hogy imahátteret adjanak a következő cursillóban résztvevő jelöltetnek és a szolgáló törzstagoknak is.

Tudom mindez hihetetlennek és bizonytalannak tűnhet mások szemében, de ettől függetlenül mégis működik. Bár Sátoraljaújhelyen első alkalommal volt látogatni, más Bv. egységben már többször megfordultam. Rájuk sem lehet ismerni, olyan felszabadultak, vidámak, mintha a rácsok nem is vennék körül Őket. Az egyik Testvéremtől a következő tanulságos történetet hallottam:

Amikor a cursillo után visszatért a közös, nyolc fős cellájába a többiek kinevették, de nem érintette meg túlságosan. Az este végzett imája alatt az egyik rabtársa belé kötött, de nem foglalkozott vele. Ez így ment egy héten keresztül, majd a kötekedő cellatárs kapott egy levelet, hogy a harmadik fiánál rosszindulatú daganatot találtak (rák). Amikor megint kötekedni kezdett az imádkozó megkérdezte, nem lenne-e jobb, ha kötekedés helyett inkább Jézustól kérne segítséget. Kis idő múlva a két elítélt együtt imádkozott és nem kellett sok idő, hogy mind a nyolcan, egy emberként imádkozzanak a gyermekért. A gyermek meggyógyult, a cellatársak megigazultak.

A szombati napot összegezve, örülünk, hogy eljuthattunk ebbe az intézetbe és találkozhattunk az itteni curzistákkal. Mély meggyőződésünk, hogy cursillo mindenkit megváltoztat és a változás mindenkiben felszabadultságot, örömöt és szeretetet ébreszt. Általa jobb, felelősségteljesebb emberekké válunk. Biztosan vesszük, ez a szemléletváltozás megkönnyíti új kapcsolatok építését és a beilleszkedést is.

2017. március 20.

 Szeretettel:

 Magdi és Gyuri